
AVIZ
Comisia pentru ocuparea forței de muncă și afaceri sociale recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
–	având în vedere Raportul anual al Curții de Conturi Europene privind agențiile UE pentru exercițiul financiar 2024,
–	având în vedere Raportul anual de activitate consolidat pe 2024 al Eurofound,
–	având în vedere Raportul anual de activitate consolidat pe 2024 al Cedefop,
–	având în vedere Raportul anual de activitate consolidat pe 2024 al ETF,
–	având în vedere Raportul anual de activitate consolidat pe 2024 al EU-OSHA,
–	având în vedere Raportul anual de activitate consolidat pe 2024 al ELA,
<RepeatBlock-Dec>Observații generale
1.	își exprimă satisfacția că Curtea de Conturi Europeană (CCE) a constatat în general legalitatea și regularitatea operațiunilor subiacente conturilor anuale ale Fundației Europene pentru Îmbunătățirea Condițiilor de Viață și de Muncă (Eurofound), Agenției Europene pentru Securitate și Sănătate în Muncă (EU-OSHA), Centrului European pentru Dezvoltarea Formării Profesionale (Cedefop), Fundației Europene de Formare (ETF) și Autorității Europene a Muncii (ELA) pentru exercițiul financiar 2024 și că situația lor financiară la 31 decembrie 2024 este corect prezentată;
2.	apreciază activitatea de înaltă calitate desfășurată de agențiile care își desfășoară activitatea în domeniul ocupării forței de muncă, al afacerilor sociale și al incluziunii și subliniază importanța, autonomia și valoarea adăugată a celor cinci agenții în domeniul lor de expertiză; salută cooperarea tot mai bună și continuă dintre cele cinci agenții și colaborarea mai strânsă a acestora cu alte organisme ale UE, sporind coerența și complementaritatea, evitând totodată suprapunerile; salută și faptul că această cooperare a devenit mai structurată și a condus la mai multe inițiative comune; ia act de evaluarea efectuată de Comisie în 2024 referitoare la patru agenții ale UE, Eurofound, Cedefop, ETF și EU-OSHA, care a arătat o cooperare mai eficace între agenții și un nivel mai ridicat de coerență a acesteia; salută planul de acțiune comun care definește acțiunile pe care cele patru agenții le vor întreprinde împreună pentru a da curs recomandărilor evaluării;
3.	invită Comisia să folosească mai bine expertiza și capacitatea analitică a agențiilor referitoare la ocuparea forței de muncă și afacerile sociale, subliniind că folosirea cunoștințelor lor interne ar spori coordonarea și utilizarea eficientă a resurselor bugetare ale Uniunii; evidențiază potențialul nevalorificat de a furniza informații specifice și relevante și produse de aceeași calitate ca cea oferită de consultanții externi, atunci când mandatele lor permit acest lucru;
4.	constată că observațiile Curții referitoare la agenții privesc deficiențe legate de procedurile de achiziții publice, sistemele de management și control și gestiunea bugetară și că deficiențele din procedurile de achiziții publice rămân cea mai mare sursă de plăți neconforme;
5.	recunoaște că consecințele ratelor excepțional de mari ale inflației din 2022 și 2023, împreună cu creșterea costurilor cu personalul, utilitățile și serviciile au redus semnificativ ponderea finanțării disponibile pentru activitățile operaționale de bază în 2024; ia act de faptul că această situație, în special pentru agențiile cu mandate extinse, riscă să le afecteze capacitatea de a-și îndeplini în mod eficace misiunea; subliniază că este important să se garanteze continuitatea activității agențiilor prin revizuirea periodică a caracterului adecvat al bugetelor lor operaționale astfel încât să se garanteze că sunt proporționale cu sarcinile lor și dispun de personal suficient; recunoaște că flexibilitatea agențiilor de a se adapta la circumstanțele în schimbare le-a ajutat să își îndeplinească mandatele, în pofida reducerii bugetelor operaționale; reamintește că extinderea mandatelor trebuie să fie sprijinită simultan prin resurse financiare adecvate;
6.	evidențiază că toate agențiile sunt importante pentru angajamentul lor continuu de a integra responsabilitatea de mediu în operațiunile lor și în procesul lor decizional; salută măsurile suplimentare prin care agențiile care nu dispun încă de un sistem oficial de management de mediu să implementeze un astfel de sistem;
7.	reamintește că principiile orizontale, cum ar fi egalitatea de gen, ar trebui să fie integrate în bugetul, operațiunile, politicile și programele agențiilor; salută eforturile lor în acest sens; solicită implementarea unui buget cuprinzător, care să țină seama de dimensiunea de gen, pentru a monitoriza și a măsura alocările bugetare specifice dimensiunii de gen;

Fundația Europeană pentru Îmbunătățirea Condițiilor de Viață și de Muncă (Eurofound)
8.	apreciază activitatea continuă de înaltă calitate a Fundației de a îmbunătăți și disemina cunoștințele și de a furniza expertiză bazată pe dovezi care să sprijine dezvoltarea unor politici sociale, de ocupare a forței de muncă și legate de muncă mai bine documentate în Europa; apreciază foarte mult cunoștințele sale tehnice pe teme relevante pentru Pilonul european al drepturilor sociale, inclusiv Directiva privind transparența și previzibilitatea condițiilor de muncă, Directiva privind echilibrul dintre viața profesională și cea privată a părinților și îngrijitorilor, Directiva privind salariile minime adecvate, Directiva privind îmbunătățirea condițiilor de muncă în cadrul muncii pe platforme și Directiva privind transparența salarială, precum și Garanția europeană pentru copii; salută cercetarea esențială a Eurofound în domenii de politică relevante, inclusiv activitatea sa din 2024 referitoare la locuințele inadecvate și la prețuri inabordabile în Europa, salariile minime adecvate, sărăcie, inegalitatea veniturilor și clasa de mijloc, deficitul de forță de muncă și dimensiunea politică a coeziunii sociale în Europa; salută implicarea Eurofound în campania electorală pentru Parlamentul European pentru a-i sensibiliza pe votanți;
9.	salută opinia pozitivă a CCE privind conturile anuale ale Fundației și invită Fundația să dea curs recomandărilor CCE;
10.	evidențiază rata de reportare de 15,1 % a creditelor nediferențiate, ceea ce reprezintă o problemă continuă, chiar dacă în scădere față de exercițiul precedent, și ia act de clarificarea Fundației care face distincție între reportările planificate și cele neplanificate, primele fiind legate de proiecte multianuale și necreând incertitudini bugetare; încurajează Agenția să își continue eforturile de a reduce și mai mult ratele de reportare neplanificate în următorii ani;

Agenția Europeană pentru Securitate și Sănătate în Muncă (EU-OSHA)
11.	apreciază activitățile Agenției prin care dezvoltă, strânge și furnizează informații, analize și instrumente fiabile și relevante și îmbunătățește cunoștințele, informează și face schimburi în sectorul securității și sănătății în muncă ce contribuie și la dezvoltarea legislației UE în domeniu; apreciază informațiile și bunele practici pentru a promova locuri de muncă sănătoase și sigure în Europa, în special activitatea despre sectorul sănătății și asistenței sociale și riscurile psihosociale la locul de muncă; reamintește importanța sănătății și siguranței la locul de muncă, care nu trebuie să fie puse în pericol de creșterea inflației și a costului vieții; invită toate agențiile UE să respecte cele mai înalte standarde în materie de securitate și sănătate în muncă; salută realizările sale din 2024, inclusiv publicarea unor prezentări generale privind securitatea și sănătatea în muncă despre bolile cardiovasculare și riscurile psihosociale, progresele înregistrate în cercetarea în sectorul sănătății și al asistenței sociale și finalizarea activității de teren pentru Sondajul european în rândul întreprinderilor privind riscurile noi și emergente și noile instrumente interactive online de evaluare a riscurilor;
12.	salută performanța Agenției în 2024, prin realizarea unei execuții bugetare de 99 % și a unei execuții a programului de lucru de 93 %; ia act de noua strategie adoptată de EU-OSHA la sfârșitul anului 2024, care asigură capacitatea structurilor sale de a satisface noile nevoi și a rezolva problemele noi din domeniu; remarcă rolul important al Agenției în furnizarea de date altor servicii de cercetare, cum ar fi EPRS;
13.	salută opinia pozitivă a CCE privind conturile anuale ale Agenției și invită Agenția să dea curs observațiilor CCE, în special în ceea ce privește sistemele de management și control;
14.	ia act cu îngrijorare de rata de reportare mare de 22,6 %, care a scăzut în comparație cu exercițiul precedent, dar rămâne cu mult peste valoarea de referință de 15 %; reamintește că ratele de reportare constant ridicate subminează principiul bugetar al anualității; ia notă de clarificarea Agenției care face distincția dintre reportările planificate și cele neplanificate, cele dintâi fiind legate de proiecte multianuale și necreând incertitudini bugetare; salută măsurile luate de EU-OSHA pentru a-și consolida procedura de planificare bugetară și încurajează Agenția să își continue eforturile de a reduce și mai mult ratele de reportare neplanificate în următorii ani;
15.	recunoaște cu satisfacție progresele înregistrate de EU-OSHA pentru reducerea întârzierilor în efectuarea plăților față de 2023 prin punerea în aplicare a unui plan de acțiune;

Centrul European pentru Dezvoltarea Formării Profesionale (Cedefop)
16.	apreciază cercetarea, analizele și cunoștințele tehnice ale Cedefop în domeniul politicilor în materie de educație și formare profesională (EFP), calificări și competențe; salută realizările sale din 2024, inclusiv extinderea portofoliului său de informații privind competențele, sprijinul pentru incluziune și analiza principalelor evoluții ale politicilor în domeniul EFP din statele membre; remarcă, în special, primul sondaj la nivelul UE privind competențele în domeniul inteligenței artificiale (IA) și lansarea indicelui privind deficitul de forță de muncă și competențe (CLSSI) și a anticipării pe termen scurt a tendințelor în materie de competențe (STAS); 
17.	salută opinia pozitivă a CCE privind conturile anuale ale Agenției și invită Agenția să dea curs observațiilor CCE, în special în ceea ce privește creșterea ponderii plăților întârziate față de 2023;
18.	felicită Cedefop pentru ratele exemplare privind creditele de angajament (100 %) și de plată (98,89 %), care demonstrează în mod clar utilizarea optimă a resurselor încredințate Cedefop;
19.	încurajează Cedefop să își modifice prompt normele interne pentru a se asigura că experții naționali detașați greci care trebuie să se mute la Salonic sunt eligibili pentru diurnă, în conformitate cu principiul egalității de tratament;

Fundația Europeană de Formare (ETF)
20.	apreciază contribuția ETF la consolidarea capitalului uman în țările vecine ale UE, acționând adesea într-un context geopolitic dificil; recunoaște rolul său esențial în îmbunătățirea capacității de inserție profesională prin reforme în educație, formarea profesională, competențe, învățarea pe tot parcursul vieții și sistemele pieței forței de muncă; apreciază că ETF se concentrează pe tranziția verde și tranziția digitală și pe anticiparea, dezvoltarea și validarea competențelor ca aspecte orizontale; observă că 2024 a marcat cea de a 30-a aniversare a Fundației, care a sărbătorit trei decenii de expertiză și parteneriate în promovarea educației incluzive și eficace și a dezvoltării competențelor;
21.	salută opinia pozitivă a CCE privind conturile anuale ale Agenției și invită ETF să dea curs observațiilor CCE, în special în ceea ce privește creșterea ponderii plăților întârziate față de 2023;
22.	constată acțiunile corective întreprinse de ETF pentru a remedia neregulile identificate în procedurile deschise de achiziții publice în exercițiile de audit din anii precedenți;
23.	relevă progresele înregistrate de ETF în îmbunătățirea echilibrului de gen, femeile reprezentând în prezent 57 % din cadrele de conducere și recunoaște eforturile de îmbunătățire a echilibrului geografic;

Autoritatea Europeană a Muncii (ELA)
24.	apreciază activitatea Autorității care ajută statele membre și Comisia să asigure o aplicare echitabilă și eficace a normelor Uniunii privind mobilitatea forței de muncă și coordonarea sistemelor de securitate socială, inclusiv să desfășoare 117 inspecții concertate și comune în 2024, să faciliteze o veritabilă mobilitate a forței de muncă în Europa prin activitățile serviciilor europene pentru ocuparea forței de muncă (EURES) și să sensibilizeze publicul, prin campanii de formare și de informare, în special #FairHORECAinEU și #Road2FairTransport, cu privire la drepturile și obligațiile lucrătorilor și angajatorilor în sectoarele cu mobilitate mare, astfel încât cetățenii și întreprinderile să poată beneficia mai ușor de avantajele pieței interne; salută faptul că Autoritatea a intrat în primul său an cu capacitate operațională deplină în 2024, ceea ce i-a permis să își îndeplinească pe deplin mandatul în toate domeniile de activitate;
25.	felicită Agenția pentru realizarea a 95 % din planul său anual de lucru, intensificându-și totodată în mod considerabil activitățile față de anul precedent, inclusiv o creștere cu 54 % a inspecțiilor concertate și comune; solicită sprijin suplimentar pentru ELA, inclusiv resurse financiare, pentru a asigura valoarea sa adăugată pentru autoritățile naționale de aplicare a legii și pentru a-i permite să inițieze și să desfășoare anchete privind cazurile transfrontaliere din proprie inițiativă;
26.	își exprimă mulțumirea despre opinia în general pozitivă a CCE privind conturile Autorității; constată totuși că Curtea a emis o opinie cu rezerve privind legalitatea și regularitatea plăților, așa cum s-a întâmplat și în 2023; 
27.	constată, în acest context, rezervele CCE privind plăți în valoare de 2,6 milioane EUR efectuate în 2024, reprezentând 5,7 % din totalul creditelor de plată și depășind pragul de semnificație; subliniază că aceste plăți au fost legate de un contract atribuit printr-o procedură deschisă, evaluată anterior ca fiind neconformă în raportul din 2022 (2,2 milioane EUR), precum și de deficiențele identificate în verificările ex ante legate de executarea contractului (0,4 milioane EUR);
28.	recunoaște progresele înregistrate în reducerea numărului de agenți temporari (experți naționali detașați și lucrători interimari) începând din 2022, când aceștia reprezentau 58 % din schema de personal; regretă, cu toate acestea, că proporția acestora a rămas ridicată, situându-se la 47 % atât în 2023, cât și în 2024; încurajează ELA și Comisia să crească în continuare ponderea personalului permanent, creând posibilități de a transforma posturile de experți naționali detașați în posturi de agenți temporari;
29.	observă cu satisfacție că, în 2024, Autoritatea și-a redus rata de reportare la 15 %, ceea ce reflectă îmbunătățirea execuției bugetare și a planificării financiare; ia act de anumite deficiențe în gestiunea bugetară, cum ar fi dobânda penalizatoare pentru 11,8 % din cererile de plată și înregistrarea incorectă a unei rectificări bugetare în valoare de 266 861 EUR;

Concluzie
30.	solicită agențiilor și Comisiei să implementeze cât mai repede posibil toate recomandările restante ale CCE;
31.	recomandă, pe baza datelor disponibile, să se acorde descărcarea de gestiune directorilor executivi ai Eurofound, EU-OSHA, CEDEFOP, ETF și ELA pentru execuția bugetului autorităților aferent exercițiului financiar 2024.</RepeatBlock-Dec>


[bookmark: FootprintPageAD]ANEXĂ: DECLARAȚIE PRIVIND CONTRIBUȚIILE
<FootprintIntro>În conformitate cu articolul 8 din anexa I la Regulamentul de procedură, raportoarea pentru aviz declară că a inclus în avizul său contribuții privind aspecte care țin de subiectul dosarului, pe care le-a primit pentru elaborarea avizului, de la următorii reprezentanți de interese care intră sub incidența Acordului interinstituțional privind un registru de transparență obligatoriu[footnoteRef:1] sau de la următorii reprezentanți ai autorităților publice din țările terțe, inclusiv misiuni diplomatice și ambasade ale acestora:</FootprintIntro> [1:  Acordul interinstituțional din 20 mai 2021 dintre Parlamentul European, Consiliul Uniunii Europene și Comisia Europeană privind un registru de transparență obligatoriu (JO L 207, 11.6.2021, p. 1, ELI:  http://data.europa.eu/eli/agree_interinstit/2021/611/oj).] 

	1. Reprezentanți de interese care intră sub incidența Acordului interinstituțional privind un registru de transparență obligatoriu

	European Agency for Safety and Health at Work

	European Training Foundation

	European Labour Authority

	European Centre for the Development of Vocational Training

	European Foundation for the Improvement of Living and Working Conditions


Raportoarea pentru aviz elaborează lista de mai sus pe propria răspundere.
Dacă în listă sunt identificate persoane fizice prin numele sau funcția lor ori prin ambele, raportoarea pentru aviz declară că a transmis persoanelor fizice în cauză Avizul nr. 484 al Parlamentului European privind protecția datelor (https://www.europarl.europa.eu/data-protect/index.do), care stabilește condițiile în care sunt prelucrate datele lor cu caracter personal, precum și drepturile legate de prelucrarea respectivă.

